«Хъяхъа тIуннав зу буний мудангу тIутIив»\nАвтор: Зулейхат Тахакаева · 18.03.2021\nБайрандалия махъ сайки цинявппа хъаннил райондалул бакIчинал цанна пишкаш дурсса тIутIив дуллуна райондалул поликлиникалул хъунмур Марианна Рамазанован.\n«Вин дунияллийцирив тIутIив хIалалссар»,– тIий бия гай цинявппа, пандемиялул чIумал бувсса Марианнал захIматгу кIицI лаглай, ганихь барчаллагь тIий.\nХъаннил байрандалул хьхьичI гьантрай Лакрал райондалул администрациялий хьунни аьдатравун дагьсса шадлугъ. Райондалул бакIчи Юсуп МахIаммадовлул барча бунни идарарттай зузисса хъами.\nВанал кIицI лавгунни райондалул оьрмулуву хъаннил агьамсса кIану бугьлай бушиву ва миннул захIматрал кьимат лахъшиву, багьа бакъашиву.\n– Ва интнил цалчинсса байран, жула билаятрай кIицI лагай ляраличIисса сийлий. Цувгу хъанай дур арамтурал хъаннихасса хIурматрал лишанну. Гьамин, хъаннил заэвсса хъачIунттай буну тIий ужагъгу, оьрчIру хъуни бавугу, хъаннил биялалухь буну тIий кулпатрал дянивсса нахIу-хIалимшивугу, ахIвалгу.\nЗуцIун бавхIусса буну тIий жул, арамтурал, яла язими мурадру – ужагърал чанигу, дакI тIайлашивугу. На чIа тIий ура зун цIуллушиву, тIайлабацIу, давриву хьхьичIуннайшивуртту, алши ва талихI. Лекъащаннав зул дакIурдиву ччавугу, ужагъирттай чанигу, лагь къахьуннав оьрчIал хъяхъаву, хъяхъа тIуннав зул чIарав мудангу тIутIив! – увкунни райондалул бакIчинал.\nБарча бунни Юсуп МахIам­мадовлул къуллугърал бурж биттур буллай ливтIусса райондалул низам дуруччай органнал зузалтрал ниттихъул ва щахъами: Субайбат Булатова, Рукьижат МахIаммадова, СалихIат Исмяилова, Султан-ПатIимат Оьмарова. Шадлугърайн бувкIсса цинявппа хъаннин пишкаш дурунни тIутIив ва бахшишру.\nХъаннихь байран барча дурунни райондалул бакIчинал хъиривчутурал: Абубакар Къюннуевлул, Макьсуд Макьсудовлул, Макьсуд Кьадиевлул, депутатътурал мажлисрал хъунама Шяпи Щурпаевлул.\nВара кьини Юсуп МахIам­мадов ва Абубакар Къюннуев лавгунни барча бан Буттал кIанттул цIанийсса Хъунмасса дяъвилул ветерантурал щахъами: ПатIимат Абакарова, Шагьун Зубаирова ва Гьумаюн Буттаева.\nЮсуп МахIаммадовлул барчаллагь увкуна, дяъвилул шиннардил хIасратругу лайкьну дурхIуну, гай шиннардийгу, дяъвилия махъгу райондалул цIаний бувсса захIматрахлу, ласру дунияллия лавгун махъ гайнналмур хъаргу цайнна ларсун, оьрчIру лайкьну тарбия баврихлу. Дуллуна гьарцаннун тIутIив ва бахшишру.\nКъапу-КIаландалул ва «Кази-Кумух» мукъул хIакъиравусса ттулами пикрирду\nСледующая публикация Хъаннил байран Карашрал къутандалийгу\nПредыдущая публикация Язисса арснацIа хьусса Язимат